KOMISIJOS SPRENDIMAS
2005 m. gruodžio 21 d.
leidžiantis valstybėms narėms priimti sprendimus pagal Direktyvą 1999/105/EB dėl trečiose šalyse išaugintai miško dauginamajai medžiagai suteiktų garantijų
(pranešta dokumentu Nr. C(2005) 5485)
(2005/942/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gruodžio 22 d. Tarybos direktyvą 1999/105/EB dėl prekybos miško dauginamąją medžiaga (1), ypač į jos 19 straipsnio 3 dalį,
kadangi:
(1)
Pagal Direktyvos 1999/105/EB 19 straipsnio 1 dalį Taryba, remdamasi Komisijos pasiūlymu nustato, ar garantijos, suteiktos trečiojoje šalyje gautai miško dauginamajai medžiagai jos sėklinės bazės patvirtinimo ir priemonių, kurių buvo imtasi gaunant miško dauginamąją medžiagą, kad ją būtų galima parduoti, atžvilgiu yra tokios pat kaip ir garantijos, suteiktos miško dauginamajai medžiagai, išaugintai Bendrijoje ir atitinkančiai tos direktyvos reikalavimus.
(2)
Tačiau šiuo metu turimos informacijos apie trečiųjų šalių taikomus reikalavimus vis dėlto nepakanka, kad Komisija galėtų priimti kokius nors sprendimus dėl kurios nors iš trečiųjų šalių.
(3)
Siekiant užkirsti kelią prekybos srautų sutrikdymui, valstybėms narėms reikėtų leisti priimti sprendimus, susijusius su iš tam tikrų šalių importuojama specialia medžiaga. Iš Komisijos tyrimo matyti, kad ši medžiaga atitinka garantijas, kurios taikomos Bendrijoje išaugintai miško dauginamajai medžiagai pagal Direktyvą 1999/105/EB.
(4)
Šiame sprendime numatytos priemonės atitinka Žemės ūkio, sodininkystės, daržininkystės ir miškininkystės sėklos bei dauginamosios medžiagos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Valstybėms narėms leidžiama nuspręsti dėl priede išvardytų trečiųjų šalių ir jame nurodytų rūšių, kategorijų ir sėklinės bazės rūšių, jeigu tose šalyse išaugintai miško dauginamajai medžiagai suteiktos garantijos jos sėklinės bazės patvirtinimo ir priemonių, kurių buvo imtasi auginant miško dauginamąją medžiagą, kad ją būtų galima parduoti, atžvilgiu yra tokios pat kaip ir garantijos, suteiktos miško dauginamajai medžiagai, išaugintai Bendrijoje ir atitinkančiai Direktyvos 1999/105/EB reikalavimus.
Kartu su tų trečiųjų šalių importuota miško dauginamąja medžiaga pateikiamas jos kilmės šalies išduotas pagrindinis sertifikatas arba oficialus sertifikatas ir trečiosios šalies tiekėjo parengti dokumentai, kuriuose nurodomi duomenys apie visas eksportuotinas siuntas.
2 straipsnis
Valstybės narės nedelsdamos praneša Komisijai ir kitoms valstybėms narėms apie sprendimus, priimtus pagal šį sprendimą ir apie visus tokių sprendimų panaikinimus.
3 straipsnis
1 straipsnyje nurodytas leidimas taikomas nuo 2006 m. sausio 1 d. ir nustoja galioti 2008 m. gruodžio 31 d.
4 straipsnis
Šis sprendimas skirtas valstybėms narėms.
Priimta Briuselyje, 2005 m. gruodžio 21 d.